**EMBERI ERŐFORRÁSOK MINISZTERE**

**39917/2018.**

A 2011. évi CXII. törvény

27. § (5) bekezdése alapján

**NEM NYILVÁNOS**

Készült 2018. július 16.

**ELŐTERJESZTÉS**

**a Kormány részére**

**a Magyar Képesítési Keretrendszer működtetéséről és továbbfejlesztéséről**

**Budapest, 2018.**

**július**

**Egyeztetési lap**

**1. Az egyeztetés alapadatai**

|  |  |
| --- | --- |
| honlapon való közzététel időpontja (a Magyar Képesítési Keretrendszer szintjeiről szóló Korm. rendelet tekintetében): 2018.08.09.  közigazgatási egyeztetésre megküldés: 2018.augusztus 6. |  |
| közigazgatási egyeztetés lezárása: 2018. augusztus 15. |  |
| államtitkári értekezlet időpontja: 2018. augusztus 23. |  |
| kormányülés időpontja: 2018. szeptember 5. |  |

**2. Az egyeztetésben részt vevők**

*2.1. A Kormány ügyrendje/jogszabály alapján egyetértésre vagy véleményezésre jogosultak*

|  |  |  |  |  |
| --- | --- | --- | --- | --- |
| ***intézmény*** | ***egyetért*** | ***nem ért egyet*** | ***nem adott véleményt*** | ***észrevétele maradt fenn*** |
| Miniszterelnökség |  |  |  |  |
| Miniszterelnöki Kabinetiroda |  |  |  |  |
| Belügyminisztérium |  |  |  |  |
| Agrárminisztérium |  |  |  |  |
| Honvédelmi Minisztérium |  |  |  |  |
| Igazságügyi Minisztérium |  |  |  |  |
| Külgazdasági és Külügyminisztérium |  |  |  |  |
| Innovációs és Technológiai Minisztérium |  |  |  |  |
| Miniszterelnöki Kormányiroda |  |  |  |  |

*2.2. Egyéb állami szervek (OBH, Legfőbb Ügyészség, Alkotmánybíróság stb.)*

|  |  |  |  |  |
| --- | --- | --- | --- | --- |
| ***egyéb állami szerv*** | ***egyetért*** | ***nem ért egyet*** | ***nem adott véleményt*** | ***észrevétele maradt fenn*** |
| Nemzeti Szakképzési és Felnőttképzési Hivatal |  |  |  |  |
| Oktatási Hivatal |  |  |  |  |

*2.3. Civil és egyéb szervezetek*

|  |  |  |  |  |
| --- | --- | --- | --- | --- |
| ***szervezet*** | ***egyetért*** | ***nem ért egyet*** | ***nem adott véleményt*** | ***észrevétele maradt fenn*** |
| Magyar Felsőoktatási Akkreditációs Bizottság |  |  |  |  |
| Magyar Rektori Konferencia |  |  |  |  |
| Nemzeti Képesítési Bizottság |  |  |  |  |

**Vezetői összefoglaló**

**1. Az előterjesztés célja**

1.1. A kormány-előterjesztés elfogadásával elérni kívánt közpolitikai cél

Az Európai Unió és a Tanács 2008. április 23-án fogadta el az egész életen át tartó tanulás Európai Képesítési Keretrendszerének létrehozásáról szóló (2008/C 111/01) európai parlamenti és tanácsi ajánlását (a továbbiakban: EKKR ajánlás), amelyben egyrészt létrehozta az Európai Képesítési Keretrendszert, másrészt felkérte a tagállamokat, hogy kapcsolják össze nemzeti képesítési rendszereiket az Európai Képesítési Keretrendszerrel (a továbbiakban: EKKR) átlátható módon viszonyítva képesítési szintjeiket az EKKR szintjeihez, valamint a nemzeti gyakorlathoz illeszkedően fejlesszenek ki nemzeti képesítési keretrendszereket. Az EKKR ajánlás értelmében minden uniós tagállamban kiadott új bizonyítványnak és oklevélnek hivatkozást kell tartalmaznia arról, hogy az adott képesítés az európai képesítési keretrendszer mely szintjének felel meg. Az ajánlás elvárta azt is, hogy a tagállamok tanulási eredményeken alapuló megközelítést alkalmazzanak a képesítések meghatározásakor és leírásakor. Az EKKR létrehozásának célja az volt, hogy európai szinten átláthatóvá és összehasonlíthatóvá váljon az egyes országokban megszerezhető képesítések tartalma. 2017 végéig a 28 tagállamból 26, és további 8 ország tett eleget viszonyítási kötelezettségének (részletesen ld.: https://ec.europa.eu/ploteus/en/referencing-reports-and-contacts).

Az EKKR értékeléséről az Európai Bizottság által az Európai Parlamentnek és a Tanácsnak benyújtott 2013. december 19-i jelentésében a Bizottság megállapította, hogy az EKKR széles körben elfogadott viszonyítási pont a nemzeti képesítési keretrendszerek fejlesztése, a tanulási eredményeken alapuló megközelítés megvalósítása, valamint a készségek és kompetenciák átláthatóságának és elismerésének javítása terén. A készségek és képesítések átláthatósága és elismerése az oktatás és a képzés terén folytatott európai együttműködés stratégiai keretrendszerének (Oktatás és képzés 2020) végrehajtásáról szóló, 2015. évi tanácsi és bizottsági közös jelentés egyik új prioritása, ezért a jelentés hangsúlyozta, hogy a képesítések átláthatóbbá és összehasonlíthatóbbá tétele érdekében az EKKR-t tovább kell fejleszteni. Ennek megfelelően 2017. május 22-én a Tanács új ajánlást fogadott el az az egész életen át tartó tanulás európai képesítési keretrendszeréről, valamint az egész életen át tartó tanulás európai képesítési keretrendszerének létrehozásáról szóló 2008. április 23-i európai parlamenti és tanácsi ajánlás hatályon kívül helyezéséről (2017/C 189/03), amelyben a régi feladatok fenntartása mellett újakat is megfogalmazott a tagállamok és az Európai Bizottság részére. A dokumentum tartalmazza a képesítésekre vonatkozó közös minőségbiztosítási elveket, az EKKR kommunikációjára vonatkozó feladatokat, a képesítésekről szolgáltatandó adatok körének meghatározását és a széleskörű koordinációt a képesítési rendszer érintettjei között. Az ajánlás továbbra is elvárja a képesítések tanulási eredményekben való meghatározását, az EKKR szint közlését a bizonyítványokon, tanúsítványokon és okleveleken, és kimondja, hogy a viszonyítás eljárást rendszeres időközönként – amikor a tagállami képesítési keretrendszerben releváns változás következik be – meg kell ismételni, amely eljárás kritériumait is rögzíti az új ajánlás.

A Magyar Képesítési Keretrendszer (a továbbiakban: MKKR) EKKR-rel való 2015. évi összekapcsolása, megfeleltetése előfeltétele volt annak, hogy Magyarország az európai oktatási térség tevőleges és egyenrangú szereplőjévé váljon. Ugyanakkor egyfelől további erőfeszítések szükségesek ahhoz, hogy a magyar oktatási rendszerben keletkezett képesítések iránti bizalom, azok elismertsége növekedjék, és ezáltal oktatási rendszerünk európai, és szélesebb nemzetközi kitekintésben is kellő vonzerőt és elismertséget élvezzen. Másfelől szükséges, hogy a hazai képesítési rendszerben és képesítési keretrendszerben végbemenő változtatások figyelembe vegyék az EKKR ajánlásban megfogalmazott európai elvárásokat, alapelveket, minőségbiztosítási kritériumokat, és a képesítési keretrendszerben érintett valamennyi szereplő koordinált együttműködésében hazánk felkészülhessen az ajánlásban megfogalmazott feladatok végrehajtására. Magyarország számára folyamatos feladat az MKKR működtetése, fejlesztése, amely csak a tárcák közötti koordinációval valósítható meg.

2012. december 20-án fogadta el az Európai Unió és a Tanács a nem-formális és az informális tanulás eredményeinek érvényesítéséről szóló, 2012/C 398/01 ajánlását (a továbbiakban: validációs ajánlás), amelyben felkérte a tagállamokat, hogy 2018-ig hozzanak létre olyan rendszereket, amelyben lehetővé teszik állampolgáraik – vagy egy meghatározott célcsoport – számára, hogy az iskolai, formális tanulás keretein kívül szerzett kompetenciáikat elismertessék, érvényesítsék, hogy az érvényesített tanulási eredményeket életpályájuk és továbbtanulás céljából felhasználhassák. A Bizottság a tagállamokkal együttműködve és az érdekelt felekkel folytatott konzultációt követően felméri és értékeli a validációs ajánlásra válaszként foganatosított intézkedéseket, ezt követően pedig jelentést tesz az Európai Parlamentnek és a Tanácsnak a tapasztalatokról, a jövőre vonatkozó következtetésekről.

Az Európai Unió Bizottsága és Magyarország között megkötött Partnerségi Megállapodás a 2014–2020-as fejlesztési időszakra ex ante feltételként határozta meg az MKKR végrehajtását, továbbá egy olyan szakpolitikai stratégiai keret meglétét, amely intézkedéseket tartalmaz az egész életen át tartó tanulást célzó szolgáltatások fejlesztésének és összekapcsolásának támogatására, közte a nem-formális és informális tanulás eredményeinek validációjára (ld. Egész életen át tartó tanulás szakpolitikájának keretstratégiája). Az ex-ante feltételt az Európai Bizottság teljesítettként elfogadta, mivel a Kormány aMagyar nemzeti társadalmi felzárkózási stratégia II., Az egész életen át tartó tanulás szakpolitikájának keretstratégiája, a Köznevelés-fejlesztési stratégia, továbbá a Végzettség nélküli iskolaelhagyás elleni középtávú stratégia elfogadásáról szóló 1603/2014. (XI. 4.) Korm. határozatával elfogadta az egész életen át tartó tanulás szakpolitikájának 2014-2020 időszakra vonatkozó keretstratégiájáról szóló döntését. Valószínűsíthető ugyanakkor a 2020 után többéves pénzügyi kerethez való hozzáférés tárgyalásakor a kondicionalitások erősödése, azaz az uniós célok végrehajtása érdekében tett nemzeti vállalások szorosabb nyomon követése, az országspecifikus ajánlások teljesítése és a kohéziós politika közötti szorosabb kapcsolat megteremtése, így a Partnerségi Megállapodásban vállalt és a keretstratégiában meghatározott feladatot, vagyis a validációs ajánlás végrehajtását legkésőbb ekkorra biztosítani kell.

Magyarország a tanulási eredmény alapú megközelítés implementációjára tett intézkedésekkel, az ezen az elven alapuló MKKR bevezetésével, az alapvető jogszabályi keretek kialakításával, továbbá az oktatási alrendszerek helyzetképének feltárásával és az összegyűjtött jó gyakorlatokkal megtette a validációs ajánlás végrehajtásának az első lépéseit. Ahhoz azonban, hogy a validáció rendszerszerűen és országosan elérhetővé váljon egy célcsoport számára, szükséges a végrehajtás részleteinek kidolgozása és megvalósítása. Szükséges egyeztetni a validációhoz kapcsolódó fogalmakat, illetve nemzeti kontextusban értelmezni a validáció szerepét, célcsoportját, célját, kitérve olyan lehetséges beavatkozási területekre, mint a korai iskolaelhagyás, lemorzsolódás, egyes területeken jelentkező munkaerőhiány, vagy egyes nemzetközileg beágyazott szakmák esetében a tapasztalati tudás egységesebb elismerése. Ehhez az oktatási rendszer különböző területei közötti, illetve a további szakterületek (foglalkoztatás, ifjúságügy, kulturális, szociális és felzárkóztatási terület) közötti szakpolitikai koordináció szükséges.

Az előterjesztés közvetlen célja, hogy az MKKR, valamint a nem-formális és informális tanulás eredményeinek érvényesítési eszköztára létrejöjjön, fenntartása és működtetése az érintett miniszterek bevonásával megvalósulhasson. Az előterjesztés átfogó célja, hogy az egész életen át tartó tanulás olyan koherens rendszert alkosson Magyarországon, amely életkortól függetlenül biztosítani tudja állampolgárainak a készségek fejlesztését a foglalkoztathatóság növekedése érdekében. Az előterjesztés közpolitikai célja a jobb foglalkoztathatóság és versenyképesség biztosítása ezen eszközök működtetése révén.

1.2. A kormány-előterjesztés szükségességének okai

1.2.1. A Tanács 2012. december 20-án fogadta el a nem-formális és az informális tanulás eredményeinek érvényesítéséről szóló (2012/C 398/01) ajánlását, valamint 2017. május 22-én az egész életen át tartó tanulás európai képesítési keretrendszeréről, valamint az egész életen át tartó tanulás európai képesítési keretrendszerének létrehozásáról szóló 2008. április 23-i európai parlamenti és tanácsi ajánlás hatályon kívül helyezéséről szóló(2017/C 189/03) ajánlását.

Magyarország Kormánya a 2069/2008. (VI. 6.) Korm. határozat elfogadásával döntött az Európai Képesítési Keretrendszerhez való csatlakozásról és az Országos Képesítési Keretrendszer létrehozásáról. A kormányhatározat rendelkezéseivel összhangban 2008 októberében megalakult az OKKR Tárcaközi Bizottság, amely az akkori Oktatási és Kulturális Minisztérium irányításával koordinálta a keretrendszer létrehozásával összefüggő tevékenységeket.

Az Országos Képesítési Keretrendszer létrehozásáról és bevezetéséről szóló 1004/2011. (I. 14.) Korm. határozat az akkor felállt kormány struktúrájának megfelelően az OKKR Tárcaközi Bizottság utódjaként létrehozta az OKKR Szakmai Munkacsoportot, felhívta a nemzeti erőforrás minisztert, valamint a nemzetgazdasági minisztert, hogy készítsenek előterjesztést a Kormány részére az EKKR-hez történő csatlakozás jogi, szakmapolitikai és költségvetési feltételeinek megteremtéséről.

Az 1229/2012. (VII. 6.) Korm. határozat a Magyar Képesítési Keretrendszer bevezetéséhez kapcsolódó feladatokról, valamint az Országos Képesítési Keretrendszer létrehozásáról és bevezetéséről szóló módosításáról kijelölte a felelősöket és határidőket, intézkedett arról, hogy a fejlesztések TÁMOP-forrásokból folytatódjanak, továbbá az Országos helyett a Magyar Képesítési Keretrendszer elnevezést vezette be.

Az 1791/2013. (XI. 7.) Korm. határozat arról rendelkezett, hogy készüljön javaslat a magyar képesítések besorolásáról az MKKR szintjeinek megfelelően, valamint rendelkezett az MKKR-nek az EKKR szintjeivel történő megfeleltetés előkészítéséről is.

A Kormány az 1603/2014. (XI. 4.) Korm. határozatában döntött az egész életen át tartó tanulás szakpolitikájának keretstratégiája elfogadásáról. A keretstratégia a célok között nevesíti, hogy létre kell hozni egy *„…átfogó, országos elismerési modell[t]…, amely alapján kialakítható a hazai oktatási, képzési intézmény- és jogrendszer keretei között működő, az európai normákkal összhangban lévő, strukturált tudáselismerési rendszer.”*A Kormány ugyanezzel a határozatával fogadta el a Végzettség nélküli iskolaelhagyás elleni középtávú stratégiát is, amely szintén tartalmazza átfogó, országos elismerési modell/ tudáselismerési rendszer kialakítását, amelynek működését egy országos hatáskörű, területi bázisú, hálózatban működő pálya-tanácsadói rendszerkeretei között látja szükségesnek.

A kormányhatározatnak megfelelően a 2014. szeptember 14-i kormányjelentés mutatta be a magyar oktatási és képzési rendszert, a keretrendszer fejlesztésének célját, a besorolt képesítések körét, a besorolás és EKKR-nek való megfeleltetés módszertani sajátosságait, a megfeleltetésre vonatkozó javaslatot és a fejlesztés egyéb eredményeit. A jelentésről a Kormány elé benyújtott előterjesztés az oktatási ágazatok közötti további koordináció érdekében egy, az MKKR működtetéséért felelős testületre vonatkozó vállalást tartalmaz.

A megfeleltetési jelentést Magyarország benyújtotta a Tanácsadó Testület részére, annak tárgyalására 2015. február 3-án került sor. A jelentést az MKKR működtetéséért felelős testület felállításának jelzett szándékával, továbbá szóbeli és írásbeli kiegészítésekkel a Tanácsadó Testület elfogadta.

1.2.2. Az MKKR-be elsőként a hazai formális végzettségek lettek besorolva: az érettségi bizonyítvány, az Országos képzési jegyzékben található szakképesítések bizonyítványai, valamint a felsőfokú szakképzés, a szakirányú továbbképzés, az alapképzések, a mesterképzések, osztatlan képzés szerinti szakképzettséget tanúsító oklevelek. Mindezek jogszabályban való rögzítése is megtörtént.

*a)* A nemzeti köznevelésről szóló 2011. évi CXC. törvény 57. § (4) bekezdése alapján az érettségi bizonyítvány tartalmazza az általa tanúsított végzettségnek, szakképesítésnek a Magyar Képesítési Keretrendszer, valamint az Európai Képesítési Keretrendszer szerinti besorolását az erről szóló kormányrendelet alapján. A törvény 94. § (4) bekezdés r) pontja hatalmazza fel a Kormányt, hogy a bizonyítvánnyal tanúsított végzettség, szakképzettség Magyar Képesítési Keretrendszer szerinti besorolási rendjét rendeletben állapítsa meg. Az érettségi vizsga vizsgaszabályzatának kiadásáról szóló 100/1997. (VI. 13.) Korm. rendelet 45. § (2) bekezdése értelmében *„Az érettségi bizonyítvány, tanúsítvány tartalmazza […] annak tényét, hogy az érettségi bizonyítvány a Magyar Képesítési Keretrendszer szerinti 4. és az Európai Képesítési Keretrendszer szerinti 4. szintet tanúsít, a kiállításának keltét, továbbá a vizsgabizottság körbélyegzőjének lenyomatát, a vizsgabizottság elnökének és az igazgatónak az aláírását.”*

*b)* A szakképzésről szóló 2011. évi CLXXXVII. törvény 88. § (6) bekezdése alapján felhatalmazást kapott a Kormány, hogy rendeletben határozza meg a szakképesítéseknek az Európai Képesítési Keretrendszerhez kapcsolódó Magyar Képesítési Keretrendszer szerinti szintjeinek meghatározását és besorolását. Az egyes szakképesítéseknek az MKKR szintjét az Országos Képzési Jegyzékről és az Országos Képzési Jegyzék módosításának eljárásrendjéről szóló 150/2012. (VII. 6.) Korm. rendelet 1. melléklete szerinti táblázat J oszlopa az 1. melléklet 2.2.10. pontja alapján tartalmazza. A komplex szakmai vizsgáztatás szabályairól szóló 315/2013. (VIII. 28.) Korm. rendelet 4. melléklete értelmében az Europass bizonyítvány-kiegészítő tartalmazza mind az MKKR, mind az EKKR szintet.

*c)* A nemzeti felsőoktatásról szóló 2011. évi CCIV. törvény 110. § (1) bekezdés 24. pontja szerint a Kormány felhatalmazást kapott arra, hogy rendelettel szabályozza az oklevéllel tanúsított végzettség, szakképzettség Magyar Képesítési Keretrendszer szerinti besorolási rendjét. A felsőoktatásban szerezhető képesítések jegyzékéről és új képesítések jegyzékbe történő felvételéről szóló 139/2015 (VI. 9.) Korm. rendelet 1-4. melléklete szerinti táblázat tartalmazza szakirányú továbbképzések, a felsőoktatási szakképzések és a megszerezhető szakképzettségek, az alapképzések és alapképzésben szerezhető szakképzettségek, valamint a mesterképzések és mesterképzésben, osztatlan képzésben szerezhető szakképzettségek MKKR szintjét, továbbá a 4. §, az 5. § (1) bekezdése, a 6. §, a 7. § (1) bekezdés *b)* pontja, valamint 10. § (10) bekezdése rögzíti az újonnan létrejövő szakképzettségek MKKR-be történő besorolásának eljárását, módszertanát és felelőseit. A nemzeti felsőoktatásról 2011. évi CCIV. törvény 51. § (5) bekezdése kimondja, hogy *„Az oklevél […] tartalmazza […] az oklevél által tanúsított végzettségnek, szakképzettségnek a Magyar Képesítési Keretrendszer, az Európai Képesítési Keretrendszer szerinti besorolását”*. A felsőoktatási szakképzések, az alap- és mesterképzések képzési és kimeneti követelményeiről, valamint a tanári felkészítés közös követelményeiről és az egyes tanárszakok képzési és kimeneti követelményeiről szóló 8/2013. (I. 30.) EMMI rendelet módosításáról szóló 18/2016. (VIII. 5.) EMMI rendelet írja le az egyes felsőoktatási szakképzések és szakok tudás, képesség, attitűd, illetve autonómia és felelősség jellemzőit az MKKR szintleírásával összevethetően.

1.2.3. A 2015. évi megfeleltetési jelentésben elfogadott besorolásokat követően az MKKR Szakmai Munkacsoport működése szünetelt, több képesítés besorolásáról nem alkotott véleményt. Ugyanakkor a felnőttképzési alrendszer is létrehozta a hatálya alá tartozó képesítések, a felnőttképzési szakmai programok tanúsítványainak besorolására szolgáló eljárást.

A felnőttképzésről szóló 2013. évi LXXVII. törvény (a továbbiakban: Fktv.) 18. § (4) bekezdése alapján *„a felnőttképzési szakmai programkövetelmények nyilvántartásba vételére vonatkozó javaslatot bármely jogi személy, egyéni cég, egyéni vállalkozó benyújthat – kizárólag elektronikus formában – a nyilvántartást vezető szervhez (...)”* A nyilvántartást vezető szerv az Fktv. 1. § (1) bekezdés e) pontja és 18. § (2) bekezdése szerint a Magyar Kereskedelmi és Iparkamara. Az Fktv. 18. § (4) bekezdése szerint a javaslatnak tartalmaznia kell a szakmai programkövetelmény megnevezését és annak az OKJ-ban szereplő szakmacsoportnak a megjelölését, amelybe a programkövetelmény besorolható, valamint a programkövetelménynek az Európai Képesítési Keretrendszerhez kapcsolódó Magyar Képesítési Keretrendszer szerinti szintjének meghatározására és besorolására vonatkozó megjelölését. Az Fktv. 18. § (7) bekezdés szerint a Magyar Kereskedelmi és Iparkamara *„az OKJ szerinti szakmacsoportos besorolás alapján elkészíti a szakmai végzettségek azonosítóval ellátott szakmacsoportba sorolását, valamint a programkövetelménynek az Európai Képesítési Keretrendszerhez kapcsolódó Magyar Képesítési Keretrendszer szerinti szintjének meghatározását és besorolását. A besorolás szempontjait, a nyilvántartásba vétel követelményeit és eljárási rendjét, valamint a szakmai végzettség megszerzését igazoló dokumentum tartalmát és formáját a miniszter rendeletben határozza meg.”* A felnőttképzési szakmai programkövetelmények nyilvántartásba vételének követelményeiről és eljárási rendjéről, valamint a szakmai végzettség megszerzésének igazolásáról szóló 59/2013. (XII. 13.) NGM rendelet 2. § (1) bekezdése értelmében a bizottság a szakmai programkövetelményre vonatkozó javaslatnak az Fktv. 18. § (2) bekezdés szerinti nyilvántartásba történő felvételéről dönt, ha a javaslatban a legjellemzőbb tevékenység vagy munkaterület ellátásához szükséges szakmai kompetenciákat leíró szakmai ismereteket, készségeket és személyes kompetenciákat, társas kompetenciákat és módszerkompetenciákat tanulási eredmény alapú megközelítésben a javaslat tartalmazza. [59/2013. (XII. 13.) NGM rendelet 2. § (1) bekezdés e) pont eb) alpont]

1.2.4. A validációs ajánlás 1. pontja kimondja, hogy *„****legkésőbb 2018****-****ra*** *a tagállamok – a nemzeti szintű körülményekkel és sajátosságokkal összhangban és az általuk megfelelőnek ítélt módon – tegyék meg a nem formális és az informális tanulás eredményeinek érvényesítése érdekében szükséges intézkedéseket, amelyek lehetővé teszik az egyének számára, hogy:*

*a) a nem formális és az informális tanulással – többek között adott esetben nyitott oktatási segédanyagok révén – megszerzett ismereteiket, készségeiket és kompetenciáikat érvényesítsék;*

*b) az érvényesített, nem formális vagy informális tanulási tapasztalat alapján teljes vagy adott esetben részleges képesítést szerezzenek, más vonatkozó uniós jogszabályok, különösen a szakmai képesítések elismeréséről szóló, 2005. szeptember 7-i 2005/36/EK tanácsi és parlamenti irányelv sérelme nélkül.”*

A validációs ajánlás 2. pontja tartalmazza, hogy a nem formális és az informális tanulás eredményeinek érvényesítése érdekében hozott intézkedések keretében a tagállamok jelenítsék meg az alábbi elemeket, oly módon, hogy minden egyén számára lehetővé tegyék, hogy ezen elemek bármelyikét – szükségleteinek megfelelően külön-külön vagy egymással kombinálva – igénybe vehessék:

*a)* az egyén nem formális és informális tanulás útján megszerzett tanulási eredményeinek **meghatározása**;

*b)* az egyén nem formális és informális tanulás útján megszerzett tanulási eredményeinek **dokumentálása**;

*c)* az egyén nem formális és informális tanulás útján megszerzett tanulási eredményeinek **értékelése**;

*d)* az egyén nem formális és informális tanulás útján megszerzett tanulási eredményeire vonatkozó értékelés eredményeinek **tanúsítása** képesítés, képesítéshez vezető kreditek formájában vagy egyéb megfelelő módon.

A validációs ajánlás kitér további feladatokra is: a validációs intézkedéseknek összhangban kell állniuk az európai képesítési keretrendszerrel [3. pont *a)* alpont], a munkanélküliek vagy a munkanélküliség veszélyének kitett személyek számára lehetővé kell tenni, hogy a megállapított szükséglet felmerülésének időpontjától számított ésszerű időn, ideális esetben hat hónapon belül sor kerülhessen az ismereteik, készségeik és kompetenciáik megállapítását célzó „készségfelmérésre” [3. pont *d)* alpont], a validációnak könnyen igénybe vehető pályaorientációval és pályatanácsadással kell kiegészülnie [3. pont *e)* alpont].

1.2.5. Az MKKR működtetésébe tartozó feladatok – a magyar képesítési rendszerben történt változások minőségbiztosítása, döntéshozás az MKKR-be sorolandó további képesítésekről, a besorolás módjáról, koordinált felkészülés a viszonyítási jelentés megismétlésére – szükségessé teszi az MKKR-ről szóló kormányhatározat megújítását, a Szakmai Munkacsoport összetételének és feladatainak frissítését. Az EKKR-ről szóló ajánlás felhívja a tagállamokat és az Európai Bizottságot, hogy a validációs ajánlást az EKKR tanácsadó csoportján keresztül kövessék nyomon. Ennek megfelelően a validációs ajánlás hazai végrehajtását is érdemes összekapcsolni az MKKR működtetéséhez kapcsolódó végrehajtási és irányítási mechanizmussal, vagyis az MKKR Szakmai Munkacsoporttal, és a kormányhatározatot e feladatokkal is kiegészíteni.

A munkacsoport titkársági feladatait az Európai Képesítési Keretrendszer Nemzeti Koordinációs Pontja (Oktatási Hivatal) láthatja el, így az nem járna költségvetési többletigénnyel.

1.3. Az előterjesztéssel érintett közfeladat változása

Az előterjesztés nem érint közfeladat-változást.

**2. Az igénybe vett eszközök**

2.1. jogalkotás

Kormányrendelet kiadása szükséges a Magyar Képesítési Keretrendszer szintjeinek és a szintek általános jellemzőinek a meghatározásához.

Kormányhatározat elfogadása szükséges a Magyar Képesítési Keretrendszer működtetése és továbbfejlesztése, valamint a nem-formális és informális tanulás eredményeinek elismeréséhez kapcsolódó intézkedések vonatkozásában.

A jogszabállyal vagy közjogi szervezetszabályozó eszközzel létrehozott testületek felülvizsgálatáról szóló 1158/2011. (V. 23.) Korm. határozat módosítását nem indokolja az előterjesztés.

**3. Kormányprogramhoz való viszony**

A Kormány Nemzeti Együttműködési Programja a versenyképes oktatást tűzte célul a gazdasági felzárkózáshoz való hozzájárulás érdekében. Az előterjesztés ennek megvalósítását szolgálja.

**4. Előzmények, kapcsolódások**

Az EKKR ajánlást követően a Magyar Kormány az *Európai Képesítési Rendszerhez való csatlakozásról és az Országos Képesítési Rendszer létrehozásáról szóló 2069/2008. (VI. 6.) Korm. határozatában* támogatta az EKKR-rel kompatibilis hazai képesítési keretrendszer létrehozását. 2011 januárjában, az *Országos Képesítési Keretrendszer létrehozásáról és bevezetéséről szóló 1004/2011. (I. 14.) Korm. határozat* elfogadásával az új Kormány megerősítette a hazai képesítési keretrendszer létrehozásának szükségességét. A Magyar Képesítési Keretrendszer bevezetéséhez kapcsolódó feladatokról, valamint az *Országos Képesítési Keretrendszer létrehozásáról és bevezetéséről szóló 1004/2011. (I. 14) Korm. határozat* módosításáról szóló 1229/2012. (VII. 6.) Korm. határozat mellékletében a Kormány meghatározta az MKKR szintjeinek számát és a szintleíró jellemzőket, rendelkezett továbbá az MKKR fejlesztésének kereteiről és az EKKR-hez kapcsolás előkészületeiről.

A Kormány a Magyar nemzeti társadalmi felzárkózási stratégia II., Az egész életen át tartó tanulás szakpolitikájának keretstratégiája, a Köznevelés-fejlesztési stratégia, továbbá a Végzettség nélküli iskolaelhagyás elleni középtávú stratégia elfogadásáról szóló *1603/2014. (XI. 4.) Korm. határozat*ában döntött az egész életen át tartó tanulás szakpolitikájának 2014 és 2020 közötti időszakra meghatározott keretstratégia és a Végzettség nélküli iskolaelhagyás elleni középtávú stratégia elfogadásáról. Mindkét stratégia célként tartalmazza az „*átfogó, országos elismerési modell/tudáselismerési rendszer”* kialakítását.

Az előterjesztés-tervezet korábbi egyeztetései során az Igazságügyi Minisztérium következetesen azt az álláspontot képviselte, hogy a bizonyítványokban, oklevelekben megjelenő MKKR szintekhez a szintleírásokat nem elegendő kormányhatározatban szabályozni, szükséges annak kormányrendeleti szinten történő rögzítése, ellenkező esetben kormányhatározat határozza meg azt a tartalmat, amely alapján a kormányrendeletekben a képesítések besorolásra kerülnek, azaz kvázi a kormányhatározat végrehajtására ad ki a Kormány rendeletet a képesítések besorolása kapcsán. Ugyanakkor az Alaptörvény alapján kötelező magatartási szabályt csak jogszabály tartalmazhat, amely körbe a kormányhatározat nem tartozik bele. Ennek megfelelően a tervezet kiegészült a szintleíró jellemzők kormányrendeleti szintű szabályozásával.

**5. Európai uniós kapcsolódások**

A tervezettel kapcsolatban előzetes véleményezési kötelezettség az Európai Unió joga alapján nem áll fenn, az EUMSz 107. cikke szerinti állami támogatást nem tartalmaz.

A tervezet a Tanács nem-formális és az informális tudás érvényesítéséről szóló, (2012/C 398/01) 2012. december 20-i, valamint 2017. május 22-én az egész életen át tartó tanulás európai képesítési keretrendszeréről, valamint az egész életen át tartó tanulás európai képesítési keretrendszerének létrehozásáról szóló 2008. április 23-i európai parlamenti és tanácsi ajánlás hatályon kívül helyezéséről szóló(2017/C 189/03) ajánlásának végrehajtását célozza.

Kapcsolódik továbbá az Európai Parlament és a Tanács (EU) 2016/589 rendeletében meghatározott készségek, kompetenciák, képesítések és foglalkozások európai osztályozási rendszeréhez, amely kimondja, hogy a készségek, kompetenciák és foglalkozások európai osztályozási rendszerben foglalt jegyzékének a nemzeti osztályozási rendszerekkel való kétirányú megfeleltetése („mapping”) szükséges.

Szintén kapcsolódik az Európai Parlament és a Tanács határozattervezetéhez a készségekkel és képesítésekkel kapcsolatban nyújtott jobb szolgáltatások egységes keretrendszeréről (Europass) és a 2241/2004/EK határozat hatályon kívül helyezéséről.

**6. Társadalmi egyeztetés**

Az Egyeztetési lap szerint.

**8. Vitás kérdések**

**9. Az előterjesztés kommunikációja**

|  |  |  |
| --- | --- | --- |
| **1. Milyen kommunikáció javasolt az előterjesztés elfogadása esetén?**  **követő vagy kezdeményező** | | |
| **2. A tájékoztatás módja:** | | |
| Kormányülést követő szóvivői tájékoztató | igen/nem |
| Tárcaközlemény | igen/nem |
| Tárca által szervezett sajtótájékoztató | igen/nem |
| **3. Fő üzenet (4-5 mondat)**   A Kormány célja, hogy minden állampolgárnak biztosítsa az egész életen át tartó tanulást, független az életkorától. Azért, hogy még inkább naprakész tudást adjon át nekik, és hogy az előzetes tudás beszámítása hatékonyabb és gyorsabb legyen, még átláthatóbbá teszi a hazai képesítéseket és az EU-s elvárásokhoz igazítja a megszerezhető szakképesítéseket és szakképzettségeket. Ezzel pedig nemcsak a készségeket fejleszti, de növeli a foglalkoztathatóságot is. A munkaadók részére pedig naprakész információt ad.  Az előterjesztő részéről **nyilatkozó: Dr. Maruzsa Zoltán, helyettes államtitkár** | |
|  |  |
|  |
| **4. Részletes kommunikációs terv:**  **Célcsoport:** A képzésben résztvevő fiatalok, felnőttek  **Fő üzenet:** A Kormány célja, hogy az egész életen át tartó tanulással – életkortól függetlenül – minden állampolgárnak biztosítani tudja a készségek fejlesztését, ezáltal növelve a foglalkoztathatóságot. Ezért még átláthatóbbá teszi a hazai képesítéseket.  **Tervezett időtartam:** Folyamatos  **Eszközrendszer:** Tárcaközlemény  **Anyagi ráfordítás:** a kommunikáció nem igényel plusz anyagi ráfordítást | |

Kérjük a Kormányt, hogy az előterjesztést fogadja el.

Budapest, 2018.

………………………… …………………………

Prof. Dr. Kásler Miklós Dr. Trócsányi László

emberi erőforrások minisztere igazságügyi miniszter

**HATÁROZATI JAVASLAT**

A Kormány megtárgyalta és elfogadta a Magyar Képesítési Keretrendszer működtetéséről és továbbfejlesztéséről szóló előterjesztést, és elrendeli az előterjesztés

*a)* 1. mellékletében szereplő tervezetnek a Kormány határozataként a Magyar Közlönyben való közzétételét.

*b)* 2. mellékletében szereplő tervezetnek a Kormány rendeleteként a Magyar Közlönyben való kihirdetését.

*1. melléklet a 39917/2018. számú kormány-előterjesztéshez*

**A Kormány**

**…/2018. (...) Korm. határozata**

**a Magyar Képesítési Keretrendszer működtetéséről és továbbfejlesztéséről**

1. A Kormány

*a)* támogatja az Európai Képesítési Keretrendszer elveivel és szerkezetével összhangban lévő Magyar Képesítési Keretrendszer (a továbbiakban: MKKR) működtetését, továbbfejlesztését,

*b)* az *a)* pontban meghatározottakkal összefüggésben javaslattevő, véleményező és tanácsadói tevékenységet végző szervként működteti a központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 30. §-a szerint az MKKR Szakmai Munkacsoportot (a továbbiakban: Munkacsoport), amely a Kormány MKKR-rel kapcsolatos döntéseit előkészítő konzultatív, érdekegyeztető, koordinatív fóruma,

*c)* a Munkacsoport tagjaként kijelöli – az oktatásért, a szakképzésért és felnőttképzésért, a foglalkoztatáspolitikáért az agrárpolitikáért, valamint a honvédelemért, a külpolitikáért, az igazságügyért, az európai uniós ügyek koordinációjáért, az általános politikai koordinációért és a rendészetért felelős minisztert;

*d)* felkéri állandó meghívottként a Munkacsoportban való részvételre a kultúráért, a társadalmi felzárkózásért, az egészségügyért felelős minisztert, az uniós/nemzetközi terület képviselőit, az Országos Köznevelési Tanács, az Országos Nemzetiségi Tanács, a Magyar Rektori Konferencia, a Magyar Felsőoktatási Akkreditációs Bizottság, az Oktatási Hivatal, a Nemzeti Szakképzési és Felnőttképzési Hivatal, a Nemzeti Szakképzési és Felnőttképzési Tanács, a Nemzeti Ifjúsági Tanács, a Magyar Kereskedelmi és Iparkamara, a Nemzeti Agrárkamara vezetőjét, és a Nemzeti Gazdasági és Társadalmi Tanácsban képviselettel rendelkező munkaadói és munkavállalói szervezeteket, valamint az országos gazdasági kamarákat.

2. A Munkacsoport

*a)* ügyrendjét és munkatervét maga állapítja meg,

*b)* titkársági feladatainak ellátásáról az Oktatási Hivatal gondoskodik,

*c)* szükség szerint, de legalább félévente egy alkalommal ülésezik,

*d)* tagjait, az állandó meghívottakat és az ülésen részt vevőket díjazás, költségtérítés nem illeti meg,

*e)* ügyrendjét az Oktatási Hivatal honlapján közzé kell tenni.

3. A Kormány

*a)* felhívja az 1. *c*) alpontjában megjelölt minisztereket, hogy működtessék, illetve fejlesszék tovább az MKKR-t oly módon, hogy gondoskodjanak a szintleíró jellemzők folyamatos felülvizsgálatáról, és szükség szerint tegyenek javaslatot annak módosítására, kiegészítésére, valamint hogy gondoskodjanak az Európai Képesítési Keretrendszerről szóló (2017/C 189/03) tanácsi ajánlásban foglalt feladatok végrehajtási feladat- és ütemtervének elkészítéséről;

*Felelős:* érintett miniszterek

*Határidő:* folyamatos

*b)* felhívja az 1. *c*) alpontjában megjelölt minisztereket, hogy a szükséges egyeztetéseknek a Munkacsoport keretei között történő lefolytatásával gondoskodjanak a nem-formális és informális tanulás eredményeinek érvényesítéséhez szükséges feladatok meghatározásáról, a hozzájuk rendelt határidő, felelős és forrás kijelölését is tartalmazó munkaterv elkészítéséről, amely igazodik a Magyar nemzeti társadalmi felzárkózási stratégia II., Az egész életen át tartó tanulás szakpolitikájának keretstratégiája, a Köznevelés-fejlesztési stratégia, továbbá a Végzettség nélküli iskolaelhagyás elleni középtávú stratégia elfogadásáról szóló 1603/2014. (XI. 4.) Korm. határozatban az egész életen át tartó tanulás 2014 és 2020 közötti időszakra meghatározott keretstratégiájához, illetve a Tanács a nem-formális és az informális tanulás eredményeinek érvényesítéséről szóló, 2012. december 20-i (2012/C 398/01) ajánlásához

*Felelős:* érintett miniszterek

*Határidő:*  folyamatos

4. Ez a határozat a közzétételét követő napon lép hatályba.

5. Hatályát veszti

*a)* az Országos Képesítési Keretrendszer létrehozásáról és bevezetéséről szóló 1004/2011. (I. 14.) Korm. határozat;

*b)* a Magyar Képesítési Keretrendszer bevezetéséhez kapcsolódó feladatokról, valamint az Országos Képesítési Keretrendszer létrehozásáról és bevezetéséről szóló 1004/2011. (I. 14.) Korm. határozat módosításáról szóló 1229/2012. (VII. 6.) Korm. határozat.

Budapest, 2018.

Orbán Viktor

miniszterelnök

*2. melléklet a 39917/2018. számú kormány-előterjesztéshez*

**A Kormány**

**.../2018. (…) Korm. rendelete**

**a Magyar Képesítési Keretrendszer szintjeiről**

A Kormány az Alaptörvény 15. cikk (3) bekezdésében meghatározott eredeti jogalkotói hatáskörében, az Alaptörvény 15. cikk (1) bekezdésében meghatározott feladatkörében eljárva a következőket rendeli el:

**1. §**

Az 1. melléklet tartalmazza a Magyar Képesítési Keretrendszer szintjeit és az egyes szintek általános jellemzőit.

**2. §**

Ez a rendelet a kihirdetését követő nyolcadik napon lép hatályba.

Budapest, 2018.

Orbán Viktor

miniszterelnök

*1. melléklet az /2018. (...) Korm. rendelethez*

***A MAGYAR KÉPESÍTÉSI KERETRENDSZER SZINTJEI***

|  |  |  |  |  |
| --- | --- | --- | --- | --- |
| Szint | Tudás | Képességek | Attitűdök | Autonómia és felelősség |
| 1 | – Ismeri egy adott témakör alapvető tényeit, legfontosabb fogalmait. – Rendelkezik az alapvető anyanyelvi, logikai és eszköztudással. – Ismeri a gyakorlati tevékenységhez szükséges jellemző anyagokat és eszközöket. – Érti és betartja a feladat/műveletvégzés eljárásait, végrehajtási szabályait. | – A kulcskompetenciák (kiemelten: anyanyelvi, matematikai – logikai) alapszintű fejlettsége jellemzi. – Képes a feladatvégzés/problémamegoldás során szükséges tudás alkalmazására, amennyiben az egyszerű, begyakorolt rutinok, algoritmusok használatát igényli. | – Nyitott a feladatok megértésére, motivált azok sikeres végrehajtásában. – Kíváncsi és érdeklődő tanulási és elemi munkavégzési helyzetekben. – Kész a közös munkára, tudásának másokkal való megosztására. | – Egyszerűbb, begyakorolt feladathelyzetekben képes az önálló feladatvégzésre. – Újszerű vagy összetettebb feladat esetén irányításra és folyamatos ellenőrzésre van szüksége. – Irányítással értékelni tudja saját munkáját. |
| 2 | – Ismeri adott témakör (műveltségterület, szakterület) alapvető tényeit, fogalmait, egyszerűbb összefüggéseit. – Rendelkezik általános anyanyelvi, matematikai–logikai és természettudományos eszköztudással. Rendelkezik egy adott szakma alapfokú–középszintű gyakorlásához szükséges elméleti és gyakorlati ismeretekkel. | – Képes egyszerűbb ok–okozati összefüggések felismerésére. – Képes különböző témákkal összefüggésben azonosítás, megkülönböztetés, összehasonlítás elvégzésére megadott szempontok mentén. – Képes esetenként több összetevőből álló feladatok/műveletsorok elvégzésére. – Képes alapvető eszközök és anyagok használatára útmutatással. – Képes a témának megfelelő írásbeli és szóbeli közlés létrehozására, az arra való reagálásra, az egyszerű szaknyelv használatára. – Rendelkezik az együttműködéshez szükséges alapvető kompetenciákkal. | – Tanulási helyzetekben, feladatokban nyitott a tudását növelő tevékenységekre. – Tisztában van az alapvető erkölcsi és közösségi értékekkel, az alapvető állampolgári jogokkal és kötelességekkel. | – Egyszerű feladathelyzetekben önállóan és felelősséggel dolgozik. – Összetettebb feladatok esetén is elégséges az útmutatás a szoros irányítás helyett. – Kialakul a felelősségtudat, és megjelenik az önkontroll az elvégzett munka értékelésében. |
| 3 | – Ismeri az adott tanulmányi, műveltség– vagy szakterülethez tartozó alapvető tényeket, fogalmakat, folyamatokat, felismeri és érti a többtényezős összefüggéseket. – A feladatmegoldáshoz/munkavégzéshez szükséges eszközök, módszerek és eljárások ismerete mellet alkalmazza a megismerés, az önálló ismeretszerzés alapvető módszereit. – Az egyéni érdeklődésnek megfelelő műveltség–/ szakterületen szélesebb körű tudáselemekkel rendelkezik. – Ismeri és alkalmazza a feladatvégzés eljárásait, szabályait. | – Képes ismeretek, tudássémák összekapcsolására, új sémák kialakítására ismert kontextusban. – Képes az egyszerűbb feladatok rutinszerű elvégzése mellett új, szokatlan elemeket is tartalmazó problémák kreatív megoldására. – Képes a megfelelő eszközök, anyagok kiválasztására és használatára. – Képes összefüggésekben, rendszerben gondolkodni. | – Képes kritikusan is szemlélni és használni a különböző forrásokból származó információkat. – Nyitott az együttes erőfeszítésre, közös munkára, elfogadja a kölcsönös függési helyzetet. – Magára nézve is érvényesnek tartja az általánosan elfogadott társadalmi normákat a mindennapi és a szakmai érintkezésben egyaránt. – Az érdeklődésének megfelelő szakterület, a végzett szakma iránt elkötelezett. | – Általánossá válik az önkontroll és a rendszeres reflexió a saját tanulási és munkatevékenységre. |
| 4 | – Adott műveltség– és szakterületen belül ismeri a tényeket, fogalmakat, megérti a fontosabb folyamatokat és összefüggéseket. – Ismeri a szakmai nyelvezetet, a szakterület terminológiáját, lehetőleg idegen nyelven is. – Ismeri és érti az adott, egyéni érdeklődésnek megfelelő műveltség–/szakterület tudáselemeinek összefüggéseit, struktúráját. – Megérti a bonyolult, többtényezős jelenségek összefüggésrendszerét. – Rendelkezik az adott tudásterületek tényeinek, fogalmainak, összefüggéseinek, eljárásainak alkalmazásához szükséges módszerekkel és eszköztudással. | – Képes adott témakörhöz, szakterülethez tartozó tudás alkalmazására nem megszokott kontextusban. – Képes rendszerben gondolkodni, az absztrakció bizonyos formáit alkalmazni. – Képes új információk önálló megszerzésére és feldolgozására. – Képes saját tanulási, problémamegoldó stratégia megtervezésére és kivitelezésére, a megfelelő korrekciók elvégzésére. – Képes a szak–/tanulmányi területen megjelenő problémahelyzetek felismerésére, adekvát megoldási javaslatok megfogalmazására. | – Nyitott új feladatok végzésére. – Értékelni tud lehetőségeket, mérlegelni tud kockázatokat, alternatívákat és következményeket, képes kompromisszumos megoldásokra. – Döntési helyzetekben az etikai és jogi normák figyelembevétele, az értékek, viselkedés és életmód összefüggéseinek megértése jellemzi. – A szakma és a minőségi munkavégzés iránt elkötelezett. – Igényli a folyamatos önképzést, alkalmazza annak eljárásait. | – Az önállóság és az önkontroll a munkavégzésben, problémamegoldásban és tanulásban egyaránt jellemző. – Felelősséget vállal saját tevékenységéért, a rábízott kisebb csoport, közösség munkájáért. |
| 5 | – Rendelkezik egy adott szakterülethez kapcsolódó alapvető általános és szakspecifikus elméleti és gyakorlati ismeretekkel. Az elméleti és gyakorlati tudása rendszerbe szerveződik. – A gyakorlati alkalmazás módszereinek és eszközeinek biztos ismerete lehetőséget biztosít az adott szakma hosszú távú és magas szintű gyakorlására. – Ismeri a szakterület szakmai szókincsét (anyanyelven és legalább egy idegen nyelven). | – Képes az adott szakma feladatainak megoldására: megtervezésére és lebonyolítására, a szükséges módszerek és eszközök kiválasztására, egyedi és komplex alkalmazására. – Anyanyelvi és idegen nyelvi kommunikációs képességei képessé teszik a más nyelven beszélőkkel való szakmai együttműködésre. – Képes tudását fejleszteni és ehhez alkalmazni a tudásszerzés, önfejlesztés különböző módszereit és a legkorszerűbb információs és kommunikációs eszközöket. – Képes a munkavállalással, vállalkozással kapcsolatos felelős döntésekre. | – Nyitott az adott szakterület új eredményei, innovációi iránt. Törekszik azok megismerésére, megértésére és alkalmazására. – Törekszik önmaga folyamatos képzésére. – Elkötelezett a minőségi szakmai munkavégzés mellett. – Önkritikus saját munkájával szemben. – Elfogadja és hitelesen közvetíti szakmája társadalmi szerepét, értékeit. | – Önállóan végzi munkáját, folyamatos önellenőrzés mellett. – Felelősséget érez saját és az általa vezetett szakmai csoport munkájáért, eredményeiért és kudarcaiért. – Döntéseit a szakterület jogi, etikai szabályainak figyelembevételével hozza. |
| 6 | – Ismeri egy adott tanulmányi és/vagy szakterület tárgykörének alapvető, átfogó tényeit, irányait és határait. – Ismeri az adott szak, illetve tanulmányi terület legfontosabb összefüggéseit, elméleteit és az ezeket felépítő terminológiát. – Ismeri szakterületének alapvető ismeretszerzési és problémamegoldási módszereit. | – Képes az adott szakterület ismeretrendszerét alkotó elképzelések alapfokú analízisére, az összefüggések szintetikus megfogalmazására és adekvát értékelő tevékenységre. – Rendelkezik az önálló tanuláshoz szükséges képességekkel. – Képes rutin szakmai problémák azonosítására, az azok megoldásához szükséges elvi és gyakorlati háttér feltárására, megfogalmazására és (standard műveletek gyakorlati alkalmazásával) megoldására. – Képes használni, megérteni szakterületének jellemző szakirodalmát, számítástechnikai, könyvtári forrásait. – Képes a másokkal való kooperációra. – Képes a különféle erőforrásokkal gazdálkodni. – Képes adott munkahely különböző szakmai elvárásainak megfelelően felhasználni szakmai tudását. | – Ismeri, vállalja és hitelesen képviseli szakmája társadalmi helyét és szerepét, alapvető viszonyát a világhoz.  – Nyitott szakmája átfogó gondolkodásmódjának és gyakorlati működése alapvető jellemzőinek hiteles közvetítésére, átadására.  – Folyamatos önképzés igénye jellemzi. | – Önállóan végzi az átfogó, megalapozó szakmai kérdések végiggondolását és adott források alapján történő kidolgozását – A szakmát megalapozó nézeteket felelősséggel vállalja. – Együttműködés és felelősség jellemzi az adott szakterület képzet szakembereivel. – Tudatosan vállalja szakmája etikai normáit. |
| 7 | – Ismeri egy adott tanulmányi és/vagy szakterület átfogó tárgykörének általános és specifikus jellemzőit, legfontosabb irányait és pontosan kidolgozott határait, a szakterületnek a rokon szakterületekhez való kapcsolódását. – Részletekbe menően ismeri az adott szak, illetve tanulmányi terület összefüggéseit, elméleteit és az ezeket felépítő terminológiát. – Ismeri szakterületének sajátos kutatási (ismeretszerzési és probléma-megoldási) módszereit, absztrakciós technikáit, az elvi kérdések gyakorlati vonatkozásainak kidolgozási módjait. | – Képes az adott szakterület ismeretrendszerét alkotó elképzelések különböző területeinek részletes analízisére, az átfogó és speciális összefüggések szintetikus megfogalmazására és az ezekkel adekvát értékelő tevékenységre. – Képes speciális szakmai problémák azonosítására, és azok megoldásához szükséges részletes elvi és gyakorlati háttér feltárására, megfogalmazására. – Képes a szakmai problémák sokoldalú, interdiszciplináris megközelítésére. – Képes bekapcsolódni kutatási, fejlesztési projektekbe. – Magas szinten képes a szakterület ismeretközvetítési technikáit, magyar és idegen nyelvű publikációs forrásait használni, ezeket feldolgozni. – Különböző bonyolultságú és különböző mértékben kiszámítható kontextusokban képes a módszerek és technikák széles körének gyakorlati alkalmazására. – Képes szakterületének egyes résztémáiról önálló, szaktudományos formájú összefoglalók, elemzések készítésére. – Képes adott munkahely különböző szakmai elvárásainak megfelelően felhasználni szakmai tudását. | – Ismeri és vállalja azokat az átfogó és speciális viszonyokat, azt a szakmai identitást, amelyek szakterülete sajátos karakterét, személyes és közösségi szerepét alkotják. Ez alapozza meg fejlődő hivatástudatát. – Képes szakmája összefoglaló és részletezett problémaköreinek megértésére és hiteles közvetítésére. – Szakmai érdeklődése elmélyül, megszilárdul. | – Jelentős mértékű önállósággal rendelkezik átfogó és speciális szakmai kérdések kidolgozásában, szakmai nézetek képviseletében, indoklásában. – Felelősséggel vállalja a kezdeményező szerepét az együttműködés kialakítására. – Egyenrangú partner a szakmai kooperációban. – Végiggondolja és képviseli az adott szakterület etikai kérdéseit. |
| 8 | – Rendelkezik az adott tudományterület tárgykörének, általános és specifikus jellemzőinek, legfontosabb irányainak és pontosan kidolgozott határainak, megállapodott és vitatott összefüggéseinek kutatási szintű ismeretével. – Alkotó módon megérti az adott szak, illetve tanulmányi terület összefüggéseit, elméleteit és az ezeket felépítő fogalmi rendszereket, terminológiát. – Rendelkezik adott tudomány/szakterület önálló kutatásához szükséges kutatás–módszertani ismeretekkel. | – Képes az adott szakterület kreatív analízisére, átfogó és speciális összefüggések szintetikus, új szemléletű megfogalmazására és az ezekkel adekvát értékelő és kritikai tevékenységre.  – Alkalmazni, illetve továbbfejleszteni tudja szakterületének sajátos ismeretszerzési és probléma–megoldási módszereit. – Képes az elvi kérdések újszerű, eddig ismeretlen gyakorlati vonatkozásainak kreatív kidolgozására. – Képes új projektek tervezésére, megvalósítására, adott tudományterületen kutatást végezni, új technikákat és megközelítéseket kialakítani. – Képes előre nem látható szakmai problémák azonosítására, és az azok megoldásához szükséges kutatási szintű részletes elvi és gyakorlati háttér feltárására. – Képes szakterülete szempontjából lényeges új viszonyok, a személyes és közösségi lét szempontjából releváns, átfogó összefüggések felépítésére és közvetítésére. | – Képviseli és saját témájához kapcsolódva továbbfejleszti azokat a relációkat, amelyek a szakterület sajátosságából következően járulnak hozzá az emberi önteremtés folyamatához. – Rendelkezik olyan érdeklődéssel és tanulási képességgel, mely lehetővé teszi a szakterület jelen pillanatban még átláthatatlan, előjelezhetetlen kutatási problémáinak azonosítását és megoldását. – Jellemző viszonyulása a szilárd szakmai elköteleződés, az új utak keresésére való elhivatottság állandósulása, a kitartó munkavégzés szükségességének elfogadása. | – Alkotó, kreatív önállósággal épít ki és kezdeményez új tudásterületeket, és kezdeményez új gyakorlati megoldásokat. – Vezető szereppel és magas szintű kooperációval képes részt venni az elméleti és gyakorlati kérdések megfogalmazásában. – Képes egyenrangú, vitapartneri szerep vitelére a terület szakembereivel. – Felelősséggel vállalja szakmája elméleti és gyakorlati kérdései kapcsán új etikai kérdések felvetését és megválaszolását. |